ભારતીય સાહિત્યજગતના પ્રતિષ્ઠિત પુરસ્કાર જ્ઞાનપીઠ અવૉર્ડની જાહેરાત થઇ અને આ વર્ષનો જ્ઞાનપીઠ અવૉર્ડ હિન્દી સાહિત્યના ધુરંધર લેખિકા કૃષ્ણા સોબતીને એનાયત કરવામાં આવ્યો. બિન્દાસ, બેખૌફ, બેધડક જેવા વિશેષણો જેમના માટે વપરાય છે એવા કૃષ્ણા સોબતી ૯૨ વર્ષની ઉંમરે પણ સાહિત્યસર્જન ક્ષેત્રે સક્રિય છે. ૧૮ ફેબ્રુઆરી, ૧૯૨૫ના રોજ પાકિસ્તાનના ગુજરાતમાં જન્મેલા કૃૃષ્ણાએ હિન્દી સાહિત્ય જગતને ડાર સે બિછુડી, મિત્રો મરજાની, યારો કે યાર – તીન પહાડ, સૂરજમુખી અંધેરે કે દિલો દાનિશ, હમ હશમત જેવી ઉત્તમ કૃતિઓ આપી છે પણ તાજેતરમાં પ્રકાશિત થયેલાં તેમનું પુસ્તક ‘ગુજરાત પાકિસ્તાન સે ગુજરાત હિન્દુસ્તાન’ અસાધારણ મહત્ત્વ ધરાવે છે.